સત્તા મળે છે ત્યારે સંઘ અને ભાજપ એનો હિંદુત્વ એજન્ડા સગવડપૂર્વક વિસારે પાડી દે છે અને સત્તા માટે સમાધાનો કરે છે તે હકીકત કોઈથી અજાણી નથી. સંઘે તેના ગણવેશમાં ફેરફાર કર્યો છે પણ મૂળભૂત વિચારોમાં કશું પરિવર્તન કર્યું નથી. એ સંજોગોમાં મોહન ભાગવત નાગપુર ભાષણમાં વિજ્ઞાનની જિકર કરે તે ન સમજાય તેવો કોયડો છે. ભાગવતે કહ્યું હતું કે, ‘વિજ્ઞાન સ્વીકારે તે વિચાર સાચો અને વિજ્ઞાને બતાવેલા રસ્તે આગળ વધવું જોઈએ.’સંઘનો આ વિજ્ઞાનપ્રેમ એની કોઈ રણનીતિનો ભાગ ન હોય તો રાજી થવા જેવું છે. સંઘે હજુ કેટકેટલું કરવાનું બાકી છે તે અટલજીએ ૧૯૮૩ના ઓગસ્ટમાં ‘પાંચજન્ય”ને આપેલી મુલાકાત(જે ગુજરાત ભાજપે ગુજરાતીમાં અનૂદિત કરી “ભ્રમોનું નિરસન” પુસ્તિકારૂપે પ્રગટ કરી હતી.) માં જણાવ્યું હતું કે, “ રાષ્ટ્રીય સ્વંય સેવક સંઘની હિંદુ રાષ્ટ્રની ધારણા સાથે મારો કોઈ મતભેદ નથી. પરંતુ હિંદુ શબ્દને દિવસે દિવસે સીમિત થતો જોઉં છું. હિંદુ રાષ્ટ્રને સાથે હિંદુ ધર્મ શબ્દ જોડવાથી પણ મુશ્કેલી સર્જાય છે. સંઘ રાજકીય અને આર્થિક બાબતો અંગે પણ કંઈક વધુ બોલતો થાય તેમ હું ઈચ્છીશ. સંઘ કેવું આર્થિક માળખું પસંદ કરે છે ?વ્યક્તિગત સંપત્તિ બાબત એનો શું અભિપ્રાય છે ? જમીનદારી નાબૂદી સંઘની દ્રષ્ટિએ ઉચિત છે કે નહી ? જમીન સુધારણા અંગે ઘડાયેલા કાનૂનોનો દ્રઢતાથી અમલ કરવો કે નહીં. ? ઉધ્યોગોના રાષ્ટ્રીયકરણ બાબત એનો શો મત છે ?રાજ્ય, મૂડી(સંપત્તિ), અને શ્રમ વચ્ચે કેવો સંબંધ હોવો ઘટે ?” અટલજીના આ સવાલોના જવાબો સંઘ અને ભાજપ બેઉએ આપવાના બાકી છે. ૨૦૧૭ની ગુજરાતની ચૂંટણી તે માટેનું એક સારું નિમિત્ત છે.